text: بواحدة من هاللحظات الصعبة تبع اليأس والاكتئاب، فتحت منظمة العمل للأمل دورة محو أمية للنساء (2015). كانت المدرسة تبع الدورة كتير قريبة من المخيم. بلشنا لأول مرة نحس بالراحة ونحب العيشة بلبنان. خلال الدورة صرنا نعمل محادثات ومناقشات عن حياتنا اليومية. كتير فيه نساء تصالحوا بعد خناقات طويلة. صرنا أقرب لبعضنا البعض. ما كنت صدّق إيمتى يصير وقت الدورة، لأنها كانت مساحة تنفس بالنسبة إلي: حتى بفترة الراحة، كنت إركض على خيمتي وطعمي إبني الصغير وإرجع بسرعة للصف لقضّي وقت مع رفقاتي قد ما فيي. بعدين اختاروني لشارك بورشة عمل إبداعية (2016) حكينا فيها قصصنا الشخصية. حكيت عن قصص حصار الغوطة. تعلمت بالورشة شوية تقنيات عن كيف بشدّ العالم أكتر لقصتي وبخليهن يتعلقوا بتفاصيلها. عملنا عرض واحد ولقيت حالي بمنتهى السعادة: ما كنت متوقعة إنو بيوم من الأيام رح إقدر إحكي قدام مئات الأشخاص عن شغلات حميمية عن حالي. كان عرض الحكي تبعي عن زيارة لإلي للغوطة بعدما حلمت إني رجعت لهنيك. كانت القصة اللي شاركتها كتير مؤثرة وحزينة. ومع هيك قررنا ننهيها بشكل بيضحك والجمهور رجع ضحك معنا. قبل ورشات عرض الحكي والمسرح، كنت قضّي وقتي عم إبكي وفكر ببنتي اللي ضلت بسوريا، وضل قلقانة إيمتى بدي إرجع على سوريا؟ هل رح كون منيحة بكرا؟ بعدما شاركت بورش العمل، صرت أحسن بكتير، وبلشت حس بالارتياح إلى حد ما، وهالشي انعكس على عيلتي: بطل زوجي يشوفني عم إبكي طول الوقت، وصار وقتي معبّا، ووقت ولادي كمان.
text: #000009